বিভাগীয় কমিশনার বলেন ‘নির্যাতনসহ বিভিন্ন কারণে মিয়ানমার থেকে পালিয়ে এসে সাড়ে ১০ লক্ষাধিক রোহিঙ্গা কক্সবাজারের উখিয়া, কুতুপালং, বালুখালী, টেকনাফ ও আশপাশের এলাকায় অবস্থান করছে। রোহিঙ্গারা এখানে পাহাড়ি এলাকা ও জমি দখল, পরিবেশ বিনষ্ট, বনভূমি উজাড় ও পড়ালেখার সিস্টেম বিঘ্নিত করছে। তাদের অনেকের কাছে অস্ত্র ও মাদক রয়েছে। তারা বেশি দিন থাকলে আমাদের আরো কী ক্ষতি হতে পারে, এ বিষয়ে সরকারের একটি নীতি নির্ধারণীমূলক চিন্তাভাবনা রয়েছে। পালিয়ে আসা রোহিঙ্গাদের চিহ্নিত করে নিবন্ধনের আওতায় আনা হচ্ছে। প্রধানমন্ত্রী শেখ হাসিনার আন্তরিকতায় রোহিঙ্গাদের অস্থায়ীভাবে থাকা-খাওয়ার ব্যবস্থাসহ স্বাস্থ্য, চিকিৎসা ও অন্য বিষয়গুলো গুরুত্বসহকারে মনিটর করা হচ্ছে। তাদের মিয়ানমারে ফেরত পাঠানোর বিষয়ে বাংলাদেশ ও মিয়ানমারের পররাষ্ট্র মন্ত্রণালয়ের সচিবের সমন্বয়ে যৌথ সভা সম্প্রতি মিয়ানমারে অনুষ্ঠিত হয়েছে। রোহিঙ্গাদের ফেরত না পাঠানো পর্যন্ত নিরাপদে রাখা এবং আইন-শৃঙ্খলা স্বাভাবিক রাখাসহ যাবতীয় বিষয় মনিটর করতে প্রশাসন ক্যাডারের ২০ জন কর্মকর্তা ও প্রতি ব্যাটালিয়নে ৭৫০ জন করে দুই ব্যাটালিয়নে এক হাজার ৫০০ আর্মড পুলিশ ব্যাটালিয়ন নিয়োজিত থাকবে। সরকারের বিভিন্ন দপ্তরের কর্মকর্তা-কর্মচারীদের সঙ্গে বেসরকারি উন্নয়ন সংস্থাগুলো সমন্বয় করে কাজ করবে। নোয়াখালীর ভাসান চরে কমপক্ষে এক লাখ রোহিঙ্গাকে অস্থায়ীভাবে আশ্রয় দেওয়ারও ব্যবস্থা করা হচ্ছে’।